ABANTU bajjumbidde okufuna ebyapa bya liizi mu nkola ya KYAPA MU NGALO ku matabi ga Buganda Land Board ag’enjawulo.
Ku ntandikwa ya Wiiki ewedde, abantu abasukka 150 baweebwa ebyapa byabwe oluvannyuma lw’okutuukiriza emisoso egy’enjawulo era Omwogezi w’ekitongole kino Denis Bugaya n'ategeeza nti mu buli kiseera kigere bagenda kubeera bakwasa abantu ebyapa byabwe bagende bakole emirimu.
Bugaya yagambye nti “ Abantu baffe tubakubiriza okukozesa omukisa guno ogwabaweebwa okwewandiisa, bafunye ebyapa ng’ekiseera ky’emyezi omukaaga ekyatekebwawo okuwa abantu ba Kabaka ebyapa ku nsimbi entono nga tekinaggwako.”
Enkola eno yatongozebwa nga April 18,2017 okumala emyezi mukaaga ng’era abantu nga Ssentebe wa KACITA,Evaristo Kayondo, Margaret Bukenya n’abasuubuzi abalala mu Kampala bamalirizza okufuna ebyapa bino.
Ku Lwokuna Bukedde yayiseeko ku kizimbe Masengere awali ettabi ekkulu erya BLB n'asanga ng’abantu bangi bazze okubalirirwa ensimbi zebalina okusasula, okusonjola ebyapa byabwe.
Bugaya yategeezezza nti mu nteekateeka eno, omuntu ajja n’ebyogera ku kibanja kye kyeyawandiisa oluvannyuma lw’okubalirirwa ng’asasula ensimbi ezasalwako ebitundu 200% era n'ategeza ng’enkola eno bwetambudde obulungi wadde ng’erumbiddwa n’ebigambo bingi okuva mu bantu ab’enjawulo.
lug_Latn lug_Latn lug_Latn lug_Latn lug_Latn lug_Latn